Ramptoestand oor kragkrisis vandag teruggetrekDie Grootvlei-kragstasie (Foto: GUILLEM SARTORIO / AFP) In ’n regskrywe aan die vakbond Solidariteit het ’n staatsprokureur van die Suid-Afrikaanse regering aangedui dat die ramptoestand oor die huidige kragkrisis Woensdag teruggetrek gaan word. In dié brief word Solidariteit ook versoek om sy hooggeregshofaansoek om die verklaring van die ramptoestand tersyde te laat stel, terug te trek. “Hierdie skrywe is die regstreekse gevolg van Solidariteit se volgehoue druk en dit is duidelik dat die regering geen kans op sukses in die hof gestaan het nie,” het Connie Mulder, navorsingshoof by Solidariteit, gesê. Maroela Media het vroeër berig dat pres. Cyril Ramaphosa op 10 Februarie vanjaar ’n nasionale ramptoestand oor die kragkrisis afgekondig het, ondanks die herhaaldelike versekering van onder meer die departement van openbare ondernemings, Eskom en die nasionale rampbestuursentrum dat voldoende wetgewing bestaan om die kragkrisis hok te slaan. Dr. Dirk Hermann, bestuurshoof van Solidariteit, sê die regering se ommeswaai bewys opnuut dat druk van die burgerlike samelewing werk en meermale ingespan moet word. “Hierdie oorwinning het nie net die sinnelose ramptoestand ongeldig verklaar nie, maar ook gekeer dat ons in ’n rampdemokrasie ontaard.” (Argieffoto: Christel Cornelissen / Maroela Media) Mulder sê al die instrumente wat nodig is om die kragkrisis op te los is al jare lank in die regering se hande. “Hul onbevoegdheid of onbereidwilligheid om dit te gebruik is die groter ramp. ’n Slegte vakman met ’n groter hamer gaan nie tot beter bouwerk lei nie.” Mulder sê die jongste verwikkelinge bevestig weereens dat die Suid-Afrikaanse regering nie krisisse alleen kan oplos nie, maar dat die oplossing eerder in die afwenteling van magte lê. “Die energie-oplossing lê in grootskaalse kleinskaalopwekking. Dit lê op miljoene dakke eerder as in die gange van die Uniegebou. Solidariteit doen weereens ’n beroep op die regering om asseblief tog uit die pad te tree sodat die private sektor en gemeenskapsektor die kragkrisis kan oplos.” Hermann sê voorts ’n ramptoestand is “’n absolute uitsondering omdat dit soveel magte aan die regering gee en in praktyk die normale demokrasie ophef”. “Die ramptoestand was sinneloos. Daar is voldoende wetgewing om die kragkrisis op te los. Die probleem is die wil en vermoë van die regering. “As ons hierdie ramptoestand sou los, kon Suid-Afrika in ’n rampdemokrasie verval waar die regering rampe verklaar oor hul eie nutteloosheid en dan nog meer magte kry.”